[pic] | KOMISIJA EVROPSKIH SKUPNOSTI |

Bruselj, 12.12.2006

COM(2006) 794 konč.

SPOROČILO KOMISIJE SVETU

v skladu s členom 19(1) Direktive Sveta 2003/96/ES (ambulantni prodajalci)

1. Uvod

V skladu s členom 19(1) Direktive Sveta 2003/96/ES[1] o prestrukturiranju okvira Skupnosti za obdavčitev energentov in električne energije (v nadaljevanju „Direktiva o obdavčevanju energije“ ali „Direktiva“), poleg določb iz Direktive, predvsem njenih členov 5, 15 in 17, lahko Svet na predlog Komisije soglasno dovoli kateri koli državi članici (ki to zahteva), da uvede nadaljnje davčne oprostitve ali zmanjšanja davka zaradi upoštevanja posebnih politik.

Komisija preuči zahtevo. Nato predlog predstavi Svetu ali obvesti Svet o razlogih, zakaj ni predlagala odobritve takšnega ukrepa.

V širšem okviru pregleda odstopanj, ki konec leta 2006 potečejo z Direktivo o obdavčevanju energije, je Francija predložila zahtevo za odobritev odstopanj od določb iz Direktive o obdavčevanju energije za obdobje od leta 2007 naprej in za uporabo davčnih oprostitev (ob upoštevanju letne kvote) za gorivo, ki ga uporabljajo ambulantni prodajalci v regijah z upadajočim številom prebivalcev. Zahtevo je registriral Generalni direktorat za obdavčenje in carinsko unijo.[2]

Namen tega sporočila je obvestiti Svet o razlogih, zakaj Komisija ne predlaga zahtevane odobritve.

2. Povzetek zahteve

Francija bi rada iz obdavčitve izvzela motorna goriva v okviru posamezne letne omejitve 1500 litrov, ki jih porabijo prodajalci na drobno v občinah z manj kot 3000 prebivalci, ki del svojega prometa realizirajo z ambulantno prodajo.

Namen ukrepa je zagotoviti podporo prodajalcem na drobno, ki izvajajo ambulantno prodajo in s tem zadevnemu prebivalstvu zagotavljajo nujno potrebno storitev. Francija meni, da ta ukrep prispeva k razvoju podeželja. Ukrep je del nacionalne politike teritorialnega načrtovanja in boja proti izseljevanju iz regij z nizko gostoto prebivalstva, predvsem gorskih predelov.

Zahteva predvideva 31. december 2012 za datum prenehanja ukrepa.

3. Podlaga zahteve

Ta zahteva za odstopanje je bila predložena zaradi poteka posebne odobritve, ki je bila dodeljena Franciji v preteklosti po postopku iz člena 8(4) Direktive Sveta 92/81/EGS[3], ki jo trenutno vsebuje Priloga II Direktive o obdavčevanju energije. Ta odobritev poteče konec leta 2006.

Komisija je junija 2006 izdala sporočilo Pregled odstopanj v prilogah II in III Direktive Sveta 2003/96/ES, ki poteče konec leta 2006 (v nadaljnjem besedilu „Sporočilo 2006“)[4], v katerem je podala pregled široke prožnosti v Direktivi in prišla do zaključka, da za okoliščine, za katere je zakonodajalec Skupnosti med sprejetjem direktive že ustrezno upošteval cilje določenih odstopanj, niso potrebni nadaljnji ukrepi. Glede odstopanj, ki ustrezajo ciljem, ki jih splošne določbe Direktive ne zajemajo, je Sporočilo zaključilo, da bi morala posamezna država članica, če meni, da je zaradi upoštevanja posebnih politik še vedno potrebno odstopanje, ki je lahko skladno s cilji Direktive, tj. z interesi in politikami iz tretje alineje njenega člena 19(1), Komisiji predložiti zahtevo v skladu s postopkom iz tega člena.

4. Ocena Komisije

Z upoštevanjem posebnih politik, ki jih je predložila zadevna država članica, bi Komisija rada poudarila, da se taki argumenti nanašajo na težave nacionalnih politik, ki so predvsem regionalne narave in da bi te lahko po mnenju države članice upravičile ustrezno javno podporo. Vendar se odstopanje nikoli ni štelo za instrument teh politik.

Poleg tega Komisija meni, da je prišlo do neusklajenosti med specifičnostjo obravnavanih okoliščin in podanimi povezanimi političnimi stališči na eni strani ter splošnim značajem predvidene davčne ugodnosti. Vendar ugodnost ni omejena na storitve, opravljene na območjih, ki jih specifično potrebujejo, temveč se nanaša tudi na ambulantne prodajalce s stalno poslovno enoto v majhni občini, in sicer za porabo goriva pri izvajanju ambulantne prodaje. Kar je še pomembnejše in bolj splošno je, da bi instrumenti, ki so združljivi z zakonodajo Skupnosti in ki lahko bolje odražajo posebne storitve, ki jih opravljajo zadevni izvajalci, obravnavali zadevne okoliščine na primernejši način kot oprostitev obdavčitve, do katere bi prišlo le kot posledica porabe goriva. V zvezi s tem je treba poudariti, da dodatni stroški oseb, ki izvajajo to določeno dejavnost, niso nastali le zaradi porabe goriva, zato bi bil za rešitev težav Francije primernejši bolj usmerjen instrument.

Zasnova sheme (popolna davčna oprostitev do ene letne kvote) ne upošteva pravilno ciljev Direktive o obdavčevanju energije; predvsem za spodbujanje energetske učinkovitosti in varstva okolja. V zvezi s tem Komisija meni, da interesi in politike iz tretje alineje člena 19(1), ne podpirajo takšne odobritve.

5. Zaključek

Argumenti Francije, da bi upravičila odstopanje, se nanašajo na težave nacionalnih politik, ki so predvsem regionalne narave in lahko po mnenju države članice upravičijo ustrezno javno podporo. Vendar obstajajo po svoji naravi in namenu bolj primerni načini, ki lahko odpravijo takšne težave, ne da bi na zgoraj omenjene interese občine negativno vplivala neutemeljena oprostitev usklajenih davkov.

Na podlagi tega Komisija ne predlaga zahtevane odobritve .

Ta zaključek ne preprečuje Franciji sprejetja instrumentov izven področja usklajenih trošarin, ki so v vseh pogledih[5] združljivi z zakonodajo Skupnosti in s katerimi lahko doseže iste cilje na bolj osredotočen način kot obravnavano odstopanje.

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (UL L 283 z dne 31.10.2003, str. 51); Direktiva kot je bila nazadnje spremenjena z Direktivama 2004/74/ES in 2004/75/ES (UL L 157 z dne 30. aprila 2004, str. 87 in str. 100).

[2] Dne 16. oktobra 2006.

[3] Direktiva Sveta 92/81/EGS z dne 19. oktobra 1992 o uskladitvi strukture trošarin za mineralna olja (UL L 316 z dne 31.10.1992). Direktiva razveljavljena skupaj z Direktivo Sveta 92/82/EES z dne 19. oktobra 1992 o približevanju trošarinskih stopenj za mineralna olja z 31. decembrom 2003 z Direktivo Sveta 2003/96/ES.

[4] COM(2006) 342 z dne 30. junija 2006 Pregled odstopanj v prilogah II in III Direktive Sveta 2003/96/ES, ki poteče konec leta 2006.

[5] Vključno s pravili o državni pomoči.